amanoisuno/poet huggingface dataset:
淮陽感懷 李密
金風蕩初節，玉露凋晚林。此夕窮塗士，郁陶傷寸心。野平葭葦合，村荒藜藿深。眺聽良多感，徙倚獨沾襟。沾襟何所為，悵然懷古意。秦俗猶未平，漢道將何冀。樊噲市井徒，蕭何刀筆吏。一朝時運會，千古傳名諡。寄言世上雄，虛生真可愧。
南隱遊泉山 孔德紹
名山狎招隱，俗外遠相求。還如倒景望，忽似閬風遊。臨崖俯大壑，披霧仰飛流。歲積松方偃，年深椿欲秋。野花開石鏡，雲葉掩山樓。何須問方士，此處即瀛洲。
行經太華 孔德紹
紛吾世網暇，靈岳展幽尋。寥廓風塵遠，杳冥川穀深。山昏五里霧，日落二華陰。疏峰起蓮葉，危塞隱桃林。何必東都外，此處可抽簪。
夜宿荒村 孔德紹
綿綿夕漏深，客恨轉傷心。撫弦無人聽，對酒時獨斟。故鄉萬里絕，窮愁百慮侵。秋草思邊馬，繞枝驚夜禽。風度穀餘響，月斜山半陰。勞歌欲敘意，終是白頭吟。
王澤嶺遭洪水 孔德紹
地籟風聲急，天津雲色愁。悠然萬頃滿，俄爾百川浮。還似金堤溢，翻如碧海流。驚濤遙起鷺，回岸不分牛。徒知懷趙景，終是倦陽侯。木梗誠無托，蘆灰豈暇求。思得乘槎便，蕭然河漢遊。
登白馬山護明寺 孔德紹
名岳標形勝，危峰遠鬱紆。成象建環極，大壯闡規模。層台聳靈鷲，高殿邇陽烏。暫同游閬苑，還類入仙都。三休開碧嶺，萬戶洞金鋪。攝心罄前禮，訪道挹中虛。遙瞻盡地軸，長望極天隅。白雲起梁棟，丹霞映栱櫨。露花疑濯錦，泉月似沉珠。今日桃源客，相雇失歸塗。
送舍利宿定普岩 孔德紹
仁祠表虛曠，祇園展肅恭。棲息翠微嶺，登頓白雲峰。映流看夜月，臨峰聽曉鐘。澗芳十步草，崖陰百丈松。蕭然遙路絕，無複市朝蹤。
觀太常奏新樂 孔德紹
大君膺寶曆，出豫表功成。鈞天金石響，洞庭弦管清。八音動繁會，九變葉希聲。和雲留睿賞，熏風悅聖情。盛烈光韶濩，易俗邁咸英。竊吹良無取，率舞抃群生。
賦得涉江采芙蓉 孔德紹
蓮舟泛錦磧，極目眺江幹。沿流渡楫易，逆浪取花難。有霧疑川廣，無風見水寬。朝來採摘倦，詎得久盤桓。
賦得華亭鶴 孔德紹
華亭失侶鶴，乘軒寵遂終。三山淩苦霧，千里激悲風。心危白露下，聲斷彩弦中。何言斯物變，翻覆似遼東。
送蔡君知入蜀二首 孔德紹
金陵已去國，銅梁忽背飛。失路遠相送，他鄉何日歸。靈關九折險，蜀道二星遙。乘槎若有便，希泛廣陵潮。
落葉 孔德紹
早秋驚葉落，飄零似客心。翻飛未肯下，猶言惜故林。
句 孔德紹
誰分菱花影，還看蓬鬢秋。
臨刑詩 鄭頲
幻生還幻滅，大幻莫過身。安心自有處，求人無有人。
和謁孔子廟 劉斌
性與雖天縱，主世乃無由。何言泰山毀，空驚逝水流。及門思往烈，入室想前修。寂寞荒階暮，摧殘古木秋。遺風曖如此，聊以慰蒸求。
和許給事傷牛尚書 劉斌
名臣不世出，百工之所求。況乃非常器，遭逢興運秋。符彩照千里，銓衡綜九流。經綸資百物，樽俎寄皇猷。韶濩傾複理，典禮紊還修。雖貞棟樑任，兼好藝文遊。佇聞和鼎實，行當奉介丘。高衢翻稅駕，閱水遽遷舟。傳呼更何日，曳履聞無由。歸魂藐修路，征棹艤邗溝。林薄長風慘，江上寒雲愁。夜台終不曙，遺芳徒自留。
送劉散員同賦陳思王詩，得好鳥鳴高枝 劉斌
春林已自好，時鳥複和鳴。枝交難奮翼，谷靜易流聲。間關才得性，矰繳遽相驚。安知背飛遠，拂霧獨晨征。
詠山 劉斌
靈山峙千仞，蔽日且嵯峨。紫蓋雲陰遠，香爐煙氣多。石樑高鳥路，瀑水近天河。欲知聞道裏，別自有仙歌。
登樓望月二首 劉辟
圓月當新霽，高樓見最明。素波流粉壁，丹桂拂飛甍。下瞰千門靜，旁觀萬象生。梧桐窗下影，烏鵲檻前聲。嘯逸劉琨興，吟資庾亮情。遊人莫登眺，迢遞故鄉程。皎潔三秋月，巍峨百丈樓。下分征客路，上有美人愁。帳卷芙蓉帶，簾褰玳瑁鉤。倚窗情渺渺，憑檻思悠悠。未得金波轉，俄成玉箸流。不堪三五夕，夫婿在邊州。
題菊花 黃巢
颯颯西風滿院栽，蕊寒香冷蝶難來。他年我若為青帝，報與桃花一處開。
不第後賦菊 黃巢
待到秋來九月八，我花開後百花殺。沖天香陣透長安，滿城盡帶黃金甲。
自題像 黃巢
記得當年草上飛，鐵衣著盡著僧衣。天津橋上無人識，獨倚欄幹看落暉。